钦定古今图书集成/明伦汇编/闺媛典/第026卷 > 叶世伟妻姚氏
## 钦定古今图书集成/明伦汇编/闺媛典/第026卷 > 叶世伟妻姚氏

按《归善县志》：“姚氏，御史祥裔孙，诸生津女也。年十六，
归叶世伟。谨内行，不苟言笑，夫妇如宾客。事舅姑孝
谨。比舅姑没，居丧甚哀，祭奠必亲治物。家无饶产，又
没于贼，诸姑叔俱幼弱，食指复繁，姚悉簪珥，以一身
拮据其间，笄冠嫁娶无缺，百口共炊，无谇语者。无子，
为夫置媵，恩抚有加。夫中道殁，哀毁几绝，强起立嗣”，
终丧三年，斩衰之服，未尝暂解。虽在忧苦中，犹善调
护妯娌，不使萌分析念，用是焦劳成疾而卒。平居称
未亡人坐斗室不越户限者十年，榻为之穿。常时以
孝友诲人，没齿不变。里人为之语曰：“姚家庆绪，乃锺
此女。”